Жан дьо Лафонтен
Магарето, облечено в лъвска кожа

Превод от френски: Атанас Далчев, Александър Муратов, —

chitanka.info

Облякло царствената кожа на лъва,

навред уплаха всяваше едно магаре;

        макар нищожно, с глупава глава,

        трепереха пред него всички твари.

Но щръкна вън едно от двете му уши

        и страшната измама разруши.

        Кривакът заигра тогава.

Незапознатите със хитростта лукава

        се чудеха, като видяха как

прогонва лъвове най-простия кривак.

Мнозина дигат шум във Франция безспир

        и баснята затуй ний всички знаем:

        дължи се на един мундир

        три четвърти от храбростта им.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.